b'\n_START_ARTICLE_\nEuropos S\xc4\x85jungos Teisingumo Teismas\n_START_SECTION_\nVeikla\n_START_PARAGRAPH_\nTeismo paskirtis \xe2\x80\x93 u\xc5\xbetikrinti, kad visose ES valstyb\xc4\x97se nar\xc4\x97se ES teis\xc4\x97s aktai b\xc5\xabt\xc5\xb3 ai\xc5\xa1kinami ir taikomi vienodai, kad teis\xc4\x97 b\xc5\xabt\xc5\xb3 vienoda visiems. Pavyzd\xc5\xbeiui, jis u\xc5\xbetikrina, kad valstybi\xc5\xb3 nari\xc5\xb3 teismai tuo pa\xc4\x8diu klausimu nepriimt\xc5\xb3 skirting\xc5\xb3 sprendim\xc5\xb3._NEWLINE_Teismas taip pat u\xc5\xbetikrina, kad ES valstyb\xc4\x97s nar\xc4\x97s ir institucijos laikyt\xc5\xb3si teis\xc4\x97s akt\xc5\xb3 nuostat\xc5\xb3. Teismas turi gali\xc4\x85 spr\xc4\x99sti valstybi\xc5\xb3 nari\xc5\xb3, ES institucij\xc5\xb3, \xc4\xafmoni\xc5\xb3 ir asmen\xc5\xb3 teisinius gin\xc4\x8dus._NEWLINE_Kad Teisingumo Teismas gal\xc4\x97t\xc5\xb3 grei\xc4\x8diau spr\xc4\x99sti daugyb\xc4\x99 byl\xc5\xb3 ir teikti pilie\xc4\x8diams geresn\xc4\x99 teisin\xc4\x99 apsaug\xc4\x85, 1989 m. buvo \xc4\xafsteigtas Pirmosios instancijos teismas. \xc5\xa0is teismas (veikiantis prie Teisingumo Teismo) turi teis\xc4\x99 nagrin\xc4\x97ti ir spr\xc4\x99sti tam tikr\xc5\xb3 kategorij\xc5\xb3 bylas, ypa\xc4\x8d priva\xc4\x8di\xc5\xb3 asmen\xc5\xb3, bendrovi\xc5\xb3 ir kai kuri\xc5\xb3 organizacij\xc5\xb3 pateiktus ie\xc5\xa1kinius bei bylas, susijusias su konkurencijos teise.\n_START_SECTION_\nSud\xc4\x97tis\n_START_PARAGRAPH_\nTeism\xc4\x85 sudaro po vien\xc4\x85 teis\xc4\x97j\xc4\x85 i\xc5\xa1 kiekvienos valstyb\xc4\x97s nar\xc4\x97s, kad b\xc5\xabt\xc5\xb3 atstovaujama visoms 28 ES nacionalin\xc4\x97ms teisin\xc4\x97ms sistemoms. Vis d\xc4\x97lto, kad darbas b\xc5\xabt\xc5\xb3 na\xc5\xa1esnis, visos sud\xc4\x97ties Teismas pos\xc4\x97d\xc5\xbeiauja retai. Paprastai pos\xc4\x97d\xc5\xbeiauja tik 13 nari\xc5\xb3 Did\xc5\xbeioji kolegija arba 5 arba 3 teis\xc4\x97j\xc5\xb3 kolegijos._NEWLINE_Teismui padeda a\xc5\xa1tuoni generaliniai advokatai. J\xc5\xb3 u\xc5\xbeduotis teikti pagr\xc4\xafstas nuomones d\xc4\x97l Teismo nagrin\xc4\x97jam\xc5\xb3 byl\xc5\xb3. Jie tai turi daryti vie\xc5\xa1ai ir ne\xc5\xa1ali\xc5\xa1kai._NEWLINE_Teis\xc4\x97jai ir generaliniai advokatai \xe2\x80\x93 tai \xc5\xbemon\xc4\x97s, kuri\xc5\xb3 ne\xc5\xa1ali\xc5\xa1kumas nekelia abejoni\xc5\xb3. Jie turi kvalifikacij\xc4\x85 ir sugeb\xc4\x97jimus, kuri\xc5\xb3 reikia auk\xc5\xa1\xc4\x8diausioms teis\xc4\x97j\xc5\xb3 pareigoms j\xc5\xb3 gimtojoje \xc5\xa1alyje u\xc5\xbeimti. \xc4\xae Teisingumo Teism\xc4\x85 jie skiriami bendru ES valstybi\xc5\xb3 nari\xc5\xb3 vyriausybi\xc5\xb3 sutarimu. Kiekvienas narys skiriamas \xc5\xa1e\xc5\xa1eriems metams ir gali b\xc5\xabti paskirtas dar vienai kadencijai._NEWLINE_Ir Teisingumo Teismas, ir Pirmosios instancijos teismas i\xc5\xa1 savo nari\xc5\xb3 i\xc5\xa1sirenka pirminink\xc4\x85 trejiems metams, kuris gali b\xc5\xabti skiriamas dar vienai kadencijai. 2003 - 2015 m. Teisingumo Teismo pirmininku buvo Vasiliosas Sk\xc5\xabrisas (Vassilios Skouris) i\xc5\xa1 Graikijos. 2015 m. spalio 8 d. nauju pirmininku buvo i\xc5\xa1rinktas Koen Lenaerts  i\xc5\xa1 Belgijos. Pirmosios instancijos teismo pirmininkas yra Bo Vesterdorfas (Bo Vesterdorf) i\xc5\xa1 Danijos._NEWLINE_Europos S\xc4\x85jungos ir jos tarnautoj\xc5\xb3 teisiniams gin\xc4\x8dams spr\xc4\x99sti buvo \xc4\xafsteigta nauja teismin\xc4\x97 institucija \xe2\x80\x93 Europos S\xc4\x85jungos tarnautoj\xc5\xb3 teismas. \xc5\xa0is teismas sudarytas i\xc5\xa1 septyni\xc5\xb3 teis\xc4\x97j\xc5\xb3 ir veikia prie Pirmosios instancijos teismo.\n_START_SECTION_\nETT ir Lietuva\n_START_PARAGRAPH_\nETT teisme dirba teis\xc4\x97jas i\xc5\xa1 Lietuvos \xe2\x80\x93 Egidijus Jara\xc5\xa1i\xc5\xabnas (anks\xc4\x8diau - Pranas K\xc5\xabris). Pirmosios Instancijos Teisme \xe2\x80\x93 Egidijus Bieli\xc5\xabnas (anks\xc4\x8diau - Vilenas Vadapalas). K\xc5\xabris ir Vadapalas - teisininkai tarptautininkai, habilituoti daktarai, VU profesoriai, vie\xc5\xa1osios tarptautin\xc4\x97s teis\xc4\x97s specialistai, apgyn\xc4\x99 disertacijas i\xc5\xa1 atitinkamos srities.'